Sitole ontken dat hy nie samewerking gee in Kinnear-ondersoekGenl. Khehla Sitole, nasionale polisiekommissaris, luister aandagtig na die polisieminister Bheki Cele. (Foto: Phando Jikelo/ANA) Die nasionale polisiekommissaris het aantygings ontken dat hy nie sy samewerking aan die onafhanklike polisieondersoekdirektoraat (Opod) rakende die ondersoek na Charl Kinnear se moord gee nie. Genl. Khehla Sitole se kantoor het gesê dit was dan juis hy wat die saak na Opod vir ondersoek verwys het. Die nasionale kommissaris is dus verontrus oor bewerings dat ŉ strafsaak teen hom geopen is omdat hy glo versuim het om saam te werk met die ondersoek wat hy as ŉ klaer begin het, het brig. Vish Naidoo, nasionale polisiewoordvoerder, gesê. Sitole hou vol dat hy en sy kantoor te alle tye hul samewerking aan Opod rakende die ondersoek gegee het en die aanbevelings wat voortgespruit het uit die uitslag van die ondersoek wel ingestel het. Volgens Naidoo is Sitole nie ingelig oor die aard en omvang van die bewerings oor sy beweerde gebrek aan samewerking nie en sal hy reageer sodra hy ŉ klag van Opod ontvang. EWN berig dat Opod ook ŉ brief aan Bheki Cele, minister van polisie, gerig het oor Sitole se beweerde weiering om hulle in die ondersoek by te staan. Nafiz Modack is vroeër die maand borgtog geweier in die Kinnear-moordsaak. Twee van sy medebeskuldigdes, Jacques Cronje en Ashley Tabisher, is ook borgtog geweier. Amaal Jantjies, Jannick Adonis en Zane Killian is reeds vroeër borgtog geweier terwyl Ricardo Morgan op borgtog van R50 000 vrygelaat is. Die saak teen die beskuldigdes is tot 28 Februarie uitgestel. Lt.kol. Kinnear is op 18 September koelbloedig in sy motor voor sy huis in Bishop Lavis doodgeskiet.